**Tisztelt Jelölő szervezetek és Jelöltek,**

Az Európai Parlament tagjainak, valamint a helyi önkormányzati képviselők és polgármesterek, továbbá a nemzetiségi önkormányzati képviselők közös eljárásban tartott választásán (a továbbiakban: közös eljárás) a következő települési szintű választási bizottságok működnek:

* minden szavazókörben szavazatszámláló bizottság (a továbbiakban: **SZSZB**);
* helyi választási bizottság (a továbbiakban: **HVB**);

A választási bizottságok választott és a megbízott (delegált) tagokból állnak.

Választási bizottsági tag megbízására a listát állító jelölő szervezetek, és egyéni listás képviselő illetve polgármester jelöltek jogosultak.

A közös listát állító jelölő szervezetek együttesen jogosultak a fenti választási bizottságok tagjainak megbízására.

**A megbízás (delegálás) feltételei**

A választási bizottság megbízott tagja az lehet, aki a helyi önkormányzati, illetve az EP-választáson jelöltként indulhat.

**Összeférhetetlenség**

A választási bizottságnak nem lehet megbízott tagja:

* a köztársasági elnök
* a háznagy,
* képviselő,
* alpolgármester,
* jegyző,
* másik választási bizottság tagja, választási iroda tagja,
* a Magyar Honvédséggel szolgálati jogviszonyban álló hivatásos és szerződéses katona, honvéd tisztjelölt, honvéd altiszt-jelölt, és a tényleges szolgálatot ellátó önkéntes tartalékos katona, valamint
* jelölt.

A választási bizottság **megbízott tagja** legkésőbb az eskütételét megelőzően **írásban nyilatkozik arról, hogy vele szemben nem áll fenn összeférhetetlenség**. A választási bizottság tagja, póttagja a vele szemben felmerült összeférhetetlenség tényét köteles haladéktalanul közölni a választási bizottság mellett működő választási iroda vezetőjével, továbbá bejelenteni a választási bizottság soron következő ülésén.

**A megbízott tag bejelentése**

A **HVB**-be megbízott tagokat az illetékes választási **bizottság elnökénél** kell bejelenteni legkésőbb **a szavazást megelőző 9. napon 16.00 óráig**.- **2024.május 31. péntek** 16 óra

Az SZSZB, valamint az egy szavazókörös településen a HVB megbízott tagjait a helyi választási iroda vezetőjénél kell bejelenteni szintén legkésőbb **a szavazást megelőző 9. napon 16.00 óráig**- **2024.május 31. péntek** **16 óra**

**A bejelentésnek tartalmaznia kell**

* **a megbízó nevét** (jelölő szervezet esetén, annak képviselője nevét is),
* **a megbízott tag nevét és személyi azonosítóját**, valamint
* **a választási bizottság megjelölését** (ahová a megbízás szól).

A bejelentésnek kötött formája nincs, azt a megbízó jelölő szervezet maga alakítja, azzal, hogy a bejelentésnek tartalmaznia kell minden, a **[Ve.](https://njt.hu/jogszabaly/2013-36-00-00)** 30. § (3) bekezdése szerinti adatot. Leírtak okán tehát nincs jogszabályi akadálya annak, hogy a jelölő szervezet a bejelentését tömbösítve (pl.: táblázatos formában) tegye meg.

**Segítségül a bejelentést segítő formanyomtatványt teszünk közé.**

A felsoroltakon túl **célszerű megadni** a megbízott személy közvetlen elérhetőségeit is (**e-mail és telefonszám),** hogy a választási iroda felvehesse vele a kapcsolatot. A megbízásra szolgáló dokumentumot a jelölő szervezet képviselőjének illetve a jelöltnek alá kell írnia.

A megbízott tag választójogát a választási iroda ellenőrzi. A megbízott tag bejelentésére szolgáló dokumentumot és a megbízott tag összeférhetetlenségi nyilatkozatát **papír alapon eredetben** vagy **elektronikus aláírással hitelesítve e-mailben vagy e-papíron** kell eljuttatni

* HVB-be vagy SZSZB-be való megbízás esetén az illetékes HVI-hez.

Elektronikus úton való benyújtása esetén a megbízó jelölő szervezet(ek) képviselőjének a megbízáson szereplő aláírását minősített elektronikus aláírással, fokozott biztonságú elektronikus aláírással vagy azonosításra visszavezetett dokumentumhitelesítési szolgáltatással hitelesítetten kell, hogy tartalmazza, azzal a kikötéssel, hogy az elektronikusan aláíró a jelölő szervezet képviseletére jogosult legyen. Az e-papíron keresztül való benyújtás esetén a mellékletként csatolt bejelentés hitelesítése is szükséges. Ugyanez a követelmény vonatkozik az elektronikus úton benyújtott összeférhetetlenségi nyilatkozatra is.

Az SZSZB-kbe való megbízások dokumentumai kizárólag személyesen (jelölő szervezet képviselője vagy meghatalmazottja által) a helyi választási iroda fekvése szerinti országgyűlési egyéni választókerületi választási irodához is benyújthatók az SZSZB-kbe való megbízások dokumentumai.

A helyi választási iroda elérhetősége: 7020 Dunaföldvár, Kossuth Lajos utca 2.

email: [valasztas@dunafoldvar.hu](mailto:valasztas@dunafoldvar.hu)

**Eskü- vagy fogadalomtétel**

A megbízott tagnak a bejelentését követő 5 napon belül, az SZSZB tagja esetében legkésőbb a szavazást megelőző 2. napon esküt vagy fogadalmat kell tennie. Az SZSZB/HVB tagja a polgármester előtt az egyes közjogi tisztségviselők esküjéről és fogadalmáról szóló törvény szerinti szöveggel tesz esküt vagy fogadalmat. Az eskü vagy fogadalom tételére kizárólag személyesen van lehetőség.

**2024. június 4-én kedden 14 órakor a Hivatal dísztermében eskütételre, oktatásra és az SZSZB-k alakuló ülésére kerül sor.**

Az eskü- vagy fogadalomtétel legfontosabb jogi hatása, hogy a választási bizottság tagja csak ezt követően gyakorolhatja jogait.

**A választási bizottsági tagok megbízatásának megszűnése, a megüresedett tagság betöltése**

A választási bizottság megbízott tagjának megbízatása a megbízás jogalapját képező jelöléshez kapcsolódó választás eredményének jogerőssé válásáig tart.

A választási bizottság tagjának megbízatása a fent említetteken túl megszűnik:

* ha a megbízatás törvényes feltételei megszűntek,
* ha a választási bizottság megállapította tagjának összeférhetetlenségét,
* lemondással,
* ha a megbízott tag megbízatását a megbízó visszavonta,
* ha a megbízott tagot megbízó jelölő szervezet által állított lista kiesik,
* a tag halálával.

A megbízott tag megbízatásának megszűnése esetén az érintett jelölő szervezet – a megbízást megalapozó lista kiesését kivéve – új tagot bízhat meg.

**Várjuk a delegált tagok bejelentését legkésőbb 2024. május 31. pénteken 16 óráig!**

**Dunaföldvár, 2024. május 28.**

**Tisztelettel:**

**Dunaföldvár Helyi Választási Iroda**